Roberto Balocco

Roberto Balocco a l'é nà a Turin ël 21 ëd giugn dël 1941. Originari ëd na famija vërslèisa, fin da giovo a l'ha travajà ansema a sò frel Piergiorgio an sla canson piemontèisa. Da le prime canson amprendùe a travers le testimonianse direte dij nòno e dij barba fin-a a cole cuìje ant le piòle 'd tuta Turin. 

Cost travaj a l'ha portalo a colaboré con Piero Novelli, giornalista dla storica Gasëtta dël Pòpol, ansema al qual a scriverà le prime canson, da sùbit definìe dla "Piòla neuva". L'esòrdi an sël palch a l'é dël fërvé dël 1965, quandi con la colaborassion dl'atris Silvana Lombardo e la produssion dl'impresari teatral Aldo Landi, a tenrà ij sò prim consert. 

Quàich nùmer a peulo dé na man a inquadré costa figura così importanta për nòsta cultura, nen mach musical: milen-e ‘d vijà teatraj, da sol o compagnà da na bela partìa d’artista: la già cità Silvana Lombardo , ël Quartetto Cetra, la Coral La Grangia, ël Trio Giolo, Jean Pòrta, la Lippa Jazz Band e tanti d'àutri. E peui 15 Lp fra ‘l 1965 e lë ’77 (pì na fërta d’antologìe e disch “coletiv”). E ancora 11 cd (dont ël prim surtì a fin ’98) ch’a l’han interompù ‘n silensi discogràfich (ma nen d’atività) durà na vinten-a d’ani, surtì sota la tichëtta dla Libraria Piemontèisa ‘d Turin. 

Chi a conòss Balocco nen an manera aprofondìa, an general a lo catàloga coma lë chansonnier dël “Tango dla sòma d’aj”, ‘d “Neto Paracchi”, “La mia tòla” o “Lassela pa pì scapé”. An vrità con la colaborassion dël frèl (regista ‘d praticament tuti ij sò spetàcoj) sò travaj a l’é andàit motobin pì ancreus ant lë studi dla gent e dla cultura piemontèisa. Canson ëd denunsia sossial e polìtica come le famose “L’anvisabolon”, “Ël canarin” o “Bruta Vigliaca”, ma bele pòch conossùe come “Ël disperà”, “Col quaidun”, “A l’é nen dur?”. E peui le macëtte come cola dë “Ël bruto ‘d San Salvari” o “Ël blagheur”. Sensa esclude la bonaria ironìa vers ij comportament dij primi imigrà, come a ven ilustrà ant le figure dël gadan Lo Cascio Carmelo o dël marsian, ancora ancheuj tra le canson pì apressià ant le vijà. 

A-i é peui la part pì poética dël repertòri 'd Balocco, cola che a lo avzin-a al livel dël Jacques Brel pì comovent, col ëd “Le plat pays”. A basta lese ‘l test ‘d “Turin”, la ciadeuvra ‘d sò repertòri, për capì soa sensibilità e sò amor për la sità. Ma tacà al Balocco dle canson ëd la piòla, col pi conossù, a-i é ‘dcò col pì stërmà, ma miraco pì important: cola dl’arsercador infaticàbil che a l’ha passà tuti costi ani a studié e a sërché ‘d fé arvive tute le canson piemontèise pì antiche. E ‘l travaj ‘d Roberto e Piergiorgio Balocco da costa mira a l’é fondamental dabon. Fin dal 1968, con la publicassion dij 3 Lp ëd “Le nòste canson”, publicà a l’época da la Fonit Cetra an na colan-a dedicà a tuta la mùsica fòlk d’Italia, a l’ha arsèivù svarià premi a livel nassional e internassional, con “tournées” fin-a an Russia e an Belgi.

A l’é dël 1974 soa partessipassion a “Canzonissima” coma arpresentant dël Piemont. E dël 1978 cola al prestigios Premi Tenco. A l'é peui dël 1981 la serie ‘d consert “Canson e tradission” andoa as presenta an sël palch dël Teatro Gobetti compagnà da n’orchestra d’arch. Cost consert, andoa as percor na sòrta dë stòria dël Piemont vista a travers la mùsica, a l’é stàit documentà ant ël prim cd ëd la serie dont as parlava prima. 

Ant j’ùltimi ani dòp d'avèj arvisità le canson ëd la piòla (an 3 cd e ant un lìber antològich con 60 test e spartì musicaj, surtì për Natal dël 2006 për la Graphot), a l’ha sernù ‘d dedichesse principalment a costa atività. A l’é parèj che a fin 2002 a l’é surtije “Cheur giojos ël cel l’agiuta”, për festegé ij 300 ani dla nàssita dël pi important poeta piemontèis dël 1700: Pare Ignassi Ìsler (parco dla Crosëtta, quandi cost borgh, ancheuj d'élite, a l'era sperdù ant la campagna turinèisa), sonà interament con na partìa ëd musicista dl’Orchestra Sinfònica dla Rai. Costa colaborassion, ant ël 2007 a l'ha portà 'dcò a la publicassion ëd la riproposission ëd le Nòste Canson, con doi àutri cd con 36 canson popolar dël Set-sent. Èl travaj d'aprofondiment ëd le rèis ëd la mùsica piemontèisa a l'ha vist la nàssita dël cd Guarda 'l mond e fa d' canson: Omaggio a Angelo Brofferio andoa Balocco (con la colaborassion dël pianista Raf Cristiano e dël violinista Paolo Giolo) a propon 12 canson dl'avocat astësan. Cost neuv cd a l'é surti 'l 12 d'otóber dël 2010.

 Discografia fondamental 
Le cansson dla piòla vol.1, Lp	Cetra	1965
Le cansson dla piòla vol.2, Lp	Cetra	1966
Le cansson dla piòla vol.3, Lp	Cetra	1966
Le cansson dla piòla vol.4, Lp	Cetra	1967
Le cansson dla piòla vol.5, Lp	Cetra	1968
Le nòstre cansson vol.1, Lp	Cetra	1968
Le nòstre cansson vol.2, Lp	Cetra	1968
Le nòstre cansson vol.3, Lp	Cetra	1968
Le cansson dla piòla: 5 anni di successi (con L. Sangiorgi), Lp	Cetra	1969
Le cansson dla piòla vol.6, Lp	Cetra	1969
Al feu dla libertà (La ballata di Pietro Micca/La marcia 'd Prinsi Tomà) 45 Giri Fonit Cetra 1970
Le cansson dla piòla vol.7, Lp	Cetra	1970
Le cansson dla piòla vol.8, Lp	Cetra	1971
Quand ch'a taparo ij cioch/La mia tòla, 45gr Cetra	1972
Na seira an piòla (con Silvana Lombardo), Lp	Cetra	1972
Për dësmentié ij sagrin (antològich), Lp   Cetra   1974
La stòria l'é bela fa piasì contela, Lp	Cetra	1976
12 ani dle canson dla piòla, Lp	Cetra	1977
Canson e Tradission: dal 1600 a le canson dla piòla, 2 Cd Libreria Piemontese	1998
La stòria a l'é bela ..., Cd	Libreria Piemontese	1999
Le canson dla piòla: la veja piòla, Cd	Libreria Piemontese	1999
Le canson dla piòla: la piòla neuva 1, Cd	Libreria Piemontese	2000
Le canson dla piòla: la piòla neuva 2, Cd	Libreria Piemontese	2000
Cheur giojos ël cel l'agiuta - Omaggio ad Ignazio Isler, Cd Mùsica Nòsta/Libreria Piemontese	2002
Le nòste canson: da Ambrogio e Lièta a la Corenta, Cd Mùsica Nòsta/Libreria Piemontese 	2007
Le nòste canson: da L'amante confessor a Magna Gioana, Cd Mùsica Nòsta/Libreria Piemontese	2007
Guarda 'l mond e fà d' canson: omaggio a Angelo Brofferio, Cd Mùsica Nòsta/Libreria Piemontese   2010

 Bibliografia fondamental 
Mario Forno: Le canson dla piòla, Ed. Ca Dë Studi Piemontèis, 1972 (Fòra catàlogh)
Le canson dla piòla, Ed. Hibla , 1975 (Fòra catàlògh a conten  ël 45 gir dont al ponto 13)
Piergiorgio e Roberto Balocco: Le canson dla piòla, Ed. Graphot, 2006 (a conten la riedission an cd dël Lp con Luciano Sangiorgi dont al ponto 9)
Piergiorgio e Roberto Balocco: Tranta, quaranta, tut ël mond a canta, Ed. Graphot, 2010 (a conten an cd con 12 canson)

 Anliure esterne 
 Sit përsonal

Balocco, Roberto
Balocco, Roberto
Balocco, Roberto